Die toekoms van werk: Nóú die tyd om geleenthede op te raap - Solidariteit WêreldSolidariteit Wêreld
Tuis › Nuuskantoor › Die toekoms van werk: Nóú die tyd om geleenthede op te raap
Dit is alombekend dat miljoene individue wêreldwyd hulle werke en lewens a.g.v. die pandemie verloor het. Meer mense loop egter die gevaar om deur 'n wêreldwye resessie, strukturele veranderinge in die ekonomie en verdere outomatisering geaffekteer te word. Diegene wat voor die pandemie reeds nie van tegnologie gebruik gemaak het om hul ondernemings aan die gang te hou nie, sal in alle waarskynlikheid nog verder swaarkry of agtergelaat word.
Dit bring mense egter by 'n beslissende oomblik: die besluite en keuses wat vandag gemaak word, sal die verloop van die volgende generasie bepaal, en hoe ons as mense in die toekoms gaan leef en werk.
In die moderne tydperk waarin ons leef het ons die nodige gereedskap tot ons beskikking wat mense in staat sal stel om hul eie toekoms te bepaal. Die oorvloed van tegnologiese innovasie wat ons vandag gebruik, kan ook gebruik word om menslike potensiaal te ontgin.
Ons het die middele tot ons beskikking om werkgewers en werknemers met verskeie vaardighede op te lei en weer op te lei in meer moderne beroepe wat meer volhoubaar is as dié wat byna uitgedien is. Wanneer ons hierdie middele in ons ondernemings toepas, maak ons nie slegs seker dat elke onderneming volhoubaar is nie, maar ook dat elke werknemer in sy of haar nuwe rol kan floreer.
Dit is egter reeds nou dringend dat ons met meer spoed reageer om te verseker dat die nuwe wêreld van werk regverdiger, meer volhoubaar en meer ekonomies welvarend is terwyl ons sorg dat daar nie verdere skade aan die planeet aangerig word nie. Indien ons nie die geleentheid vandag aangryp nie, gaan die volgende geslag van mense wat die werkplek betree nie dieselfde geleenthede kan benut wat hul eweknieë in ander kompeterende lande of markte geniet nie.
Volgens die Toekoms van Werk-verslag wat deur die Wêreld-Ekonomiese Forum (WEF) uitgereik word, is daar agtergekom dat die wêreld tegnologies gedrewe is en word daar verwag dat werkskepping steeds oor die volgende vyf jaar die oorhand sal hê teenoor die vermindering of vernietiging van werk in gevorderde markte.
Daar is 'n hernieude dringendheid by organisasies om proaktiewe maatreëls in plek te sit om werknemers in meer volhoubare werksgeleenthede te plaas en daar word van tegnologie gebruik gemaak om dit te vermag.
Tegnologie is egter altyd aan die verander en konstant besig om te verbeter. Kyk maar net na jou slimfoon en hoe dit oor die afgelope tien jaar verander het, watter funksies daar bygewerk is en ook watter funksies verbeter is vandat Suid-Afrika tien jaar gelede 'n stormloop van Blackberry-selfone beleef het. Dit is dieselfde met die werkplek en mense. Indien jy nie enige nuwe vaardighede aangeleer het nie, beteken dit moontlik dat jy nie van die nuutste tendense in jou bedryf bewus is nie en dit maak dit dus moeilik om jouself in 'n uiterse kompeterende mark te bemark.
Hoewel tegnologie 'n groot rol in voorspoed speel, is menslike vindingrykheid die kern van alle voorspoed. As dit dus mense en tegnologie vat om take uit te voer en ons die twee kan kombineer, het ons 'n geleentheid wat van korte duur is, om te verseker dat die toekoms nie slegs een van tegnologiese gedrewenheid is nie, maar ook een is wat kan lei na goeie werk waarin die mens ook 'n rol in die daaglikse deelname aan die arbeidsmag speel. Omdat tegnologie so vinnig aan die verander is, het die mens ook 'n verantwoordelikheid om hom- of haarself konstant met die nuutste tendense en nodige opleiding besig te hou. Dit bring mens weer by die werklikheid dat lewenslange leer nie meer 'n luukse is nie, maar dat dit broodnodig geword het om mededingend te bly en te sorg dat jy die persoon is wat die beste ervaring en kwalifikasie vir elke spesifieke beroep het.
Ons het almal nodig om vandag nog hierdie geleenthede aan te gryp. Ons is dit aan onsself en aan die toekoms van beroepe, wat meer volhoubaar moet wees sodat daar gesonde en goeie werke vir die jeug is, verskuldig.
Dit is ook belangrik om te besef dat ons nie langer op regerings en werkgewers wat dinge uit oudergewoonte doen kan staatmaak nie, maar dat ons self tegnologies gedrewe moet raak om tegnologie vir ons te laat werk.
Die Toekoms van Werk-verslag wat deur die WEF vrygestel is het ook onder andere die volgende bevind:
Die tempo van die aanvaarding van tegnologie word verwag om onverpoosd te bly, maar kan in sommige gebiede versnel. Die aanvaarding van groot data en e-handel bly 'n hoë prioriteit vir sakeleiers. Daar was egter ook 'n beduidende toename in belangstelling in kodering, robotte en kunsmatige intelligensie.
Outomatisering tesame met die Covid-19-pandemie, skep 'n dubbele ontwrigting vir werkers. Benewens die huidige ontwrigting as gevolg van die pandemie-geïnduseerde inperkings en ekonomiese inkrimping, sal tegnologiese veranderinge ondernemings in staat stel om nuwe take, werkgeleenthede en vaardighede teen 2025 aan te bied. 43% van die ondernemings wat gevra is, het aangedui dat hulle van plan is om hul hoeveelheid personeellede te verminder as gevolg van integrasie met tegnologie, terwyl 41% aangedui het dat hulle van plan is om die gebruik van kontrakteurs vir spesialis take uit te brei en 34% beplan om hul personeel uit te brei as gevolg van tegnologiese integrasie. Teen 2025 sal die tyd wat masjiene en mense aan take spandeer gelyk wees.
'n Beduidende deel van die maatskappye verwag ook om veranderinge aan te bring in terme van waar hulle werknemers werk, hul waardekettings en die grootte van hul werksmag as gevolg van faktore wat nie aan tegnologie gekoppel word nie.
Die geleentheidstydraamwerk om werkers op te lei en weer op te lei het korter geword in die nuwe arbeidsmark. Dit is van toepassing op werkers wat waarskynlik nie hul werke in 'n resessie sal verloor nie sowel as die werkers wat wel hul werke sal verloor. 40% van die vaardighede wat vandag relevant is, sal oor vyf jaar nie meer relevant wees nie. 50% van werkers sal heropgelei moet word om te verseker dat hulle werk het en dat beroepe meer volhoubaar is om sodoende aan te pas by die toekoms van werk.
Alhoewel die aantal vernietigde werksgeleenthede oortref sal word deur die aantal beroepe wat in die toekoms beskikbaar gaan wees, word werkskepping stadiger terwyl die vernietiging van werk versnel. Werkgewers verwag dat teen 2025 al hoe meer oortollige rolle van kant gemaak sal word vanaf 15,4% van die arbeidsmag tot 9% (6,4% afname) en dat opkomende beroepe sal groei van 7,8% tot 13,5% (5,7% groei) van die totale arbeidsmag. Op grond hiervan word daar beraam dat daar teen 2025, 85 miljoen werke verplaas kan word deur 'n verskuiwing van poste tussen masjien en die mens terwyl 97 miljoen nuwe poste geskep kan word, wat meer gepas is vir die nuwe arbeidsverdeling tussen mense, masjiene en algoritmes.
Die toekoms van werk het reeds aangebreek vir die groot meerderheid wit kraag aanlyn werksmag. 84% van die werksmag is aangestel om werkprosesse vinnig te digitaliseer, insluitende 'n beduidende uitbreiding van afgeleë werk – met die potensiaal om 44% van hul werksmag te verskuif om van hul huise of van 'n afstand af te werk. Om die kommer oor produktiwiteit en welstand aan te spreek, word daar verwag dat een derde van alle werkgewers stappe sal neem om 'n gevoel van gemeenskap en verbintenis te skep om na die welstand van werkers om te sien wat nie vanaf die kantoor werk nie.
Besoek gerus die volgende skakel om die volledige verslag te besigtig: http://www3.weforum.org/docs/WEF_Future_of_Jobs_2020.pdf\